**Molodjožnaja gazeta Karelii** (Молодёжная газета Карелии, "Karjalan nuorisolehti") oli Petroskoissa vuoteen 2013 saakka ilmestynyt venäjänkielinen sanomalehti. Se oli neuvostoaikana kommunistisen nuorisoliiton äänenkannattaja.

Lehti sai alkunsa *Olonetskaja kommunan* nuortensivusta, joka muuttui maaliskuussa 1920 Komsomolin Aunuksen kuvernementtikomitean viikkolehdeksi *Novyje zori* ("Uudet sarastukset"). Se ilmestyi jatkossa epäsäännöllisesti eri nimillä ja palasi välillä emolehtensä osastoksi. Vuosina 1925–1926 ilmestyi Komsomolin aluekomitean viikkolehti *Leninskaja smena* ("Leniniläinen vaihto"), jolla oli suomenkielinen liite *Karjalan nuoriso*.

Vuonna 1931 alkoi ilmestyä *Komsomolets Karelii* ("Karjalan nuorisoliittolainen"), jonka suomenkielinen vastine oli Komsomolin Karjalan ja Leningradin aluekomiteoiden yhteisjulkaisu *Nuori kaarti*. Aluksi kerran ja myöhemmin kolmesti tai viidestikin viikossa ilmestynyt lehti sai vuonna 1940 nimen *Molodoi bolševik* ("Nuori bolševikki"). Se lakkasi sodan takia vuosiksi 1941–1944 ja sai vuonna 1952 nimen *Komsomolets* ("Nuorisoliittolainen").

*Komsomolets* ilmestyi neuvostoajan lopulla kolmesti viikossa 35 000–40 000 kappaleen painoksena. Se oli poliittinen nuorisolehti, joka julkaisi uutisten ja propagandan ohella nuorten arkea, kulttuuria, opiskelua ja urheilua käsitteleviä artikkeleita. Neuvosto-Karjalan päälehteen *Leninskaja pravdaan* verrattuna *Komsomolets* oli ilmeltään eloisampi, ja se käytti nopeammin hyväkseen perestroikan ja glasnostin tarjoamia mahdollisuuksia sisältönsä uudistamiseksi.

Lehden toimitus yritti vuonna 1990 irtautua Komsomolin alaisuudesta, ja yrityksen epäonnistuttua se koetti perustaa uuden lehden nimeltä *Komanda*. Samaan aikaan *Komsomolets*, joka oli saanut rinnakkaisnimen *Molodjožnaja gazeta Karelii*, saavutti ennätysmäisen 58 000 kappaleen levikin. Lokakuussa 1991 lehden rahoittajaksi tuli Kontupohjan sellu- ja paperitehdas, ja marraskuussa se luopui kokonaan nimestä *Komsomolets*.

1990-luvun puolivälissä *Molodjožnaja gazetan* sisältö alkoi vaikuttaa vanhanaikaiselta, ja se menetti nuoret lukijansa uusille julkaisuille. Painosmäärä laski pysyvästi 5 000–6 000 kappaleeseen, ja vuonna 1997 *MG:stä*, kuten se tuolloin tunnettiin, tuli viikkolehti. Lehti sinnitteli Kontupohjan tehtaan ja Karjalan tasavallan viranomaisten tuella, kunnes se lakkasi vuoden 2013 alussa. Loppuvaiheessa sen painosmäärä oli 1 000 kappaletta.

Lähteet
-------

1. 1 2 3  *Gazety SSSR 1917–1960: Bibliografitšeski spravotšnik, tom 3*, s. 190. Moskva: Kniga, 1978.
2. ↑  Afanasjeva, A. I.: *Veliki Oktjabr i stanovlenije sovetskoi kultury v Karelii: 1918–1927*, s. 151–152, 195. Petrozavodsk: Karelija, 1983.
3. ↑  "Na smenu staršim v borbe ustavšim!" Skan pervogo nomera k 100-letiju gazety "Komsomolets" *Bezformata*. Viitattu 3.1.2024.
4. ↑  Afanasjeva, A. I.: *Kulturnyje preobrazovanija v Sovetskoi Karelii 1928–1940*, s. 110. Petrozavodsk: Karelija, 1989.
5. ↑  *Karelija: entsiklopedija. Tom 2*, s. 229. Petrozavodsk: Petropress, 2009. ISBN 978-5-8430-0125-4.
6. 1 2 3  Pietiläinen, Jukka: *The Regional Newspaper in Post-Soviet Russia: Society, Press and Journalism in the Republic of Karelia 1985–2001*, s. 175–176, 183–185, 193, 200–201, 218–219, 251–252, 263–264. Tampere: Tampere University Press, 2002. ISBN 951-44-5454-5. Teoksen verkkoversio.
7. ↑  Molodjožnaja gazeta Karelii *Natsionalnaja biblioteka Respubliki Karelija*. Viitattu 3.1.2024.
8. ↑  *Petšat Karelii v 2012 godu*, s. 98. Petrozavodsk: Natsionalnaja biblioteka Respubliki Karelija, 2013. Teoksen verkkoversio.